L'Ajuntament presenta la campanya ‘Guanya el comerç local i guanya la teua ciutat’ i ‘Guanya el mercat exterior i guanya la teua ciutat’
18 de maig 2022

![](/media/uqejydsy/c_comerciomini.jpg?width=850&height=566.9886363636364)

L'Ajuntament de Sagunt, a través de la delegació de Comerç i Mercats, ha presentat este matí la campanya Guanya el comerç local i guanya la teua ciutat i Guanya el mercat exterior i guanya la teua ciutat. Esta campanya es realitza també amb la col·laboració de la Conselleria d’Economia Sostenible, Sectors Productius, Comerç i Treball i de la Xarxa d'Agències per al Foment de la Innovació Comercial (AFIC).

Esta campanya pretén, d'una banda, reforçar el prestigi dels mercats i que siguen reconeguts per la població com a part essencial del nostre comerç; d'altra banda, conscienciar la ciutadania de la importància de consumir en el comerç de proximitat per a reactivar l'economia de la ciutat.

![](/media/plma4paf/c_comerciodariomoreno.jpg?width=400&height=267&mode=max)L'alcalde de Sagunt, Darío Moreno, s'ha centrat en abordar totes les connotacions positives dels mercats exteriors que cal posar en valor: «**És la primera vegada que incloem els mercats en estes campanyes. Els mercats exteriors no són una cosa del passat, sinó que són molt del segle XXI, molt de productes de proximitat, molt d'una mobilitat diferent i per descomptat que han d'estar en el cor de les nostres ciutats. Per eixa raó animem la ciutadania a acudir i a consumir eixos productes que tenen a peu de carrer**».

«**Parlem d'una cosa que forma part de la nostra cultura, que sentimentalment tots li tenim molt afecte, però que va molt més allà. Això són les relacions socials, ja que quan anem al mercat, ens trobem la gent del poble. Això també és fer ciutat. Per eixa raó, els mercats exteriors estan perfectament alineats amb el model de ciutat que volem construir**», ha puntualitzat Moreno.

Per a això es repartirà en els comerços, en els mercats municipals i en els llocs de venda dels mercats exteriors, cartelleria perquè la puguen exposar tant en les seues parades com en els aparadors i portes d'accés als establiments; així com una carta signada per la regidora dirigida als comerços i llocs de venda no sedentària. Esta campanya de conscienciació i suport al comerç local de la ciutat pretén donar la major visibilitat i suport institucional al comerç local del municipi de Sagunt.

![](/media/hhvh1grm/c_comercioanamaria.jpg?width=400&height=267&mode=max)Per la seua banda, la regidora delegada de Comerç i Mercats, Ana María Quesada, ha explicat que «**iniciem esta campanya amb esta filosofia, que tant mercats i comerç són una unitat dins de la potència i la diversitat que tenim en el nostre municipi a l'hora d'oferir qualsevol producte a la venda, que són coneguts a la província i a la comarca. En estos mercats (interior i exterior) hi ha més de 400 llocs de treball**». En esta campanya, segons ha comentat la regidora, s'han invertit 2.100 €.

A l'acte han assistit la presidenta de l'Associació de Comerciants Ciutat de Sagunt i també de FACOSA, Lola Torrente; de la Unió de Venedors Ambulants de Sagunt i Port, José Ángel Parras; de l'Asociación de Comerciantes, Empresarios e Industriales de Sagunto y Comarca, José Luis Doblaré; i, finalment, Pedro Argenti i Marcelo Cuadros de l'Asociación de Comerciantes y Profesionales de Puerto de Sagunto.

Per a finalitzar, Ana María Quesada ha recordat la Campanya de Targeta Activa: «**Estem en plena campanya de la Targeta Activa. Demà i despús-demà, en el C. C. Mario Monreal, se'ls entregarà, amb cita prèvia, a les persones que l'hagen sol·licitada; i els dies 23 i 24 de maig, al Port de Sagunt (c/ Sant Pere, 69), també amb cita prèvia. Agraïsc a FACOSA l'esforç que està fent per a donar este servici i informar que estaran estos 4 dies des de les 9 del matí a les 9 de la nit**».

![](/media/hzvpwdd5/cp_val_cartell_comercexterior.jpg?width=400&height=566) ![](/media/arvmw4ya/cp_val_cartell_comerclocal.jpg?width=400&height=563)

*   [](http://www.facebook.com/sharer.php?u=https://aytosagunto.es/va/actualitat/l-ajuntament-presenta-la-campanya-guanya-el-comerc-local-i-guanya-la-teua-ciutat-i-guanya-el-mercat-exterior-i-guanya-la-teua-ciutat/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-presenta-la-campanya-guanya-el-comerc-local-i-guanya-la-teua-ciutat-i-guanya-el-mercat-exterior-i-guanya-la-teua-ciutat/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-presenta-la-campanya-guanya-el-comerc-local-i-guanya-la-teua-ciutat-i-guanya-el-mercat-exterior-i-guanya-la-teua-ciutat/ "Linked In")
*   [](mailto:?body=https://aytosagunto.es/va/actualitat/l-ajuntament-presenta-la-campanya-guanya-el-comerc-local-i-guanya-la-teua-ciutat-i-guanya-el-mercat-exterior-i-guanya-la-teua-ciutat/)